Pochádzal z dynastie Valois a bol piatym synom Karola VI. a Izabely Bavorskej. Kráľom sa stal v roku 1422 uprostred občianskej vojny, ktorá navyše bola komplikovaná anglickou vojenskou intervenciou z víťaznej bitky pri Azincourte (1415). Jeho duševne chorý otec ho v zmluve z Troyes vydedil v prospech svojho zaťa, anglického kráľa Henricha V. a vnuka Henricha VI. Karol však pod zámienkou duševnej nespôsobilosti svojho otca túto zmluvu odmietol. Bol korunovaný ako kráľ Karol VII. 17. júla 1429 v Reims v prítomnosti Johanky z Arku.